﻿Notă critică la sentința civilă nr. 6666/2016 a Judecătoriei Iași. Discuții pe marginea interpretării art. 527 din Noul Cod civil prof. univ. dr. Verginel Lozneanu prof. univ. dr. Barbu Vlad Rezumat Prezentul studiu își propune să analizeze o hotărâre pronunțată foarte recent (01.06.2016) de Judecătoria Iași într-o cauză având ca obiect majorarea pensiei de întreținere pentru copil major aflat în continuarea studiilor. Motivarea instanței care a decis majorarea pensiei la limita maximă prevăzută de lege deși, în speță, au fost analizate probatoriu mijloacele materiale ale debitorului și sarcinile cărora acesta trebuie să le facă față au condus la situația în care este periclitat grav traiul decent al acestuia și ne-au îndemnat la multe reflecții critice asupra considerentelor instanței. Mai mult unele dintre acestea ne îndeamnă la serioase rezerve după cum vom expune în studiul de față. Totodată având în vedere practica instanțelor judecătorești am considerat că se impune și anumite clarificări pe marginea interpretării art. 527 din Noul Cod civil mai ales teza sa finală. Cuvinte cheie: obligația de întreținere, debitor, copil major aflat în continuarea studiilor, practică jurisprudențială. Prin cererea înregistrată la Judecătoria Iași la data de 07.12.2015 reclamantul V.Ș.S a chemat în judecată pe T.M.C. solicitând majorarea pensiei de întreținere datorată de pârâtă, pensie stabilită la 300 lei lunar potrivit acordului de mediere încheiat în anul 2014. În fapt, în speță, s-a arătat că prin sentința civilă nr. 10975/2007 a Judecătoriei Iași, reclamantul a fost încredințat spre creștere și educare pârâtei, iar prin decizia civilă nr. 448/2008 a Tribunalului Iași tatăl V.C.C. a fost obligat să achite o pensie de întreținere lunară de 176 lei. La împlinirea vârstei de 18 ani reclamantul a hotărât să locuiască împreună cu bunicii paterni. La data de 12.02.2014 între reclamant și pârâtă se încheie acordul de mediere prin care pârâta se obligă să achite lunar reclamantului până la împlinirea vârstei de 26 de ani, pensie de întreținere în cuantum de 300 lei. În anul 2015 reclamantul a devenit student la U.P.A. Iași, universitate particulară a cărei taxă de școlarizare pentru anul universitar 2015 – 2016 este în cuantum de 4400 lei anual. Prin petitul acțiunii reclamantul solicită instanței majorarea pensiei de întreținere invocând prevederile legale în vigoare la o pătrime din salariul pârâtei arătând că nevoile personale ale sale sunt multiple, inclusiv taxa de școlarizare , îmbrăcăminte, alimentație adecvată fiind operat de megacolon congenital și suferind de scolioză lombară. Prin întâmpinare pârâta T.M.C. arată că după desfacerea căsătoriei și partajul bunurilor comune a achiziționat un apartament în valoare de 80.000 de euro prin credit ipotecar pe o perioadă de 30 de ani pentru a-i asigura un mediu optim creșterii și educării fiului ei minor V.Ș.S. Totodată a arătat că la data încheierii acordului de mediere venitul mediu lunar (conform adeverinței salariale eliberată de D.J.E.P. Iași nr. 970/2014 pe perioada iulie –decembrie 2013 ) era de 2307 lei, în contextul în care rata lunară la creditul imobiliar era de 2000 lei și în aceste condiții a fost de acord cu suma de 300 lei lunar pentru plata pensiei de întreținere. Mai arată că a depus toate diligențele pentru a-i asigura reclamantului cele mai bune condiții de trai, de creștere și educare și nu înțelege opțiunea reclamantului de a se muta la bunici. De asemenea, arată că la data introducerii acțiunii venitul mediu lunar este de 3010 lei (conform adeverinței salariale nr. 188/2016 a D.J.E.P. Iași), iar cheltuielile lunare obligatorii sunt în medie de 2400 lei respectiv: 1800 lei rată credit ipotecar BCR (rata a fost redusă prin încheierea contractului de refinanțare încheiat în 2015 cu BCR - depus la dosarul cauzei) ; 300 lei indemnizație de întreținere fiu ( conform contractului de mediere); 80 lei curent electric; 60 lei telefon; 25 lei cablu TV; 80 lei întreținere (plata asociația de locatari) iar restul de 600 lei fiindu-i necesari pentru procurarea de alimente și cheltuieli normale ale unei persoane. Prin întâmpinare pârâta solicită instanței ca să admită în parte cererea de chemare în judecată și nu solicită cheltuieli de judecată. Instanța solicită efectuarea de anchete sociale la locuințele părților. Cu privire la fondul acțiunii, din analiza și lucrările dosarului instanța reține că în cauză: ” împrejurările de fapt avute în vedere la momentul acordului de mediere prin care s-a stabilit pensie de întreținere la 300 lei lunar s-au modificat. Odată cu vârsta și continuarea studiilor, cheltuielile de creștere s-au majorat”1. Instanța mai reține că 2: ”În ceea ce privește veniturile pârâtei, s-a făcut dovada cuantumului acestora și totodată din probele administrate nu rezultă că ea ar suferii de vreo boală sau că are vreo dizabilitate ori se află într-o situație excepțională care ar fi de natură să o scutească de responsabilitatea asigurării întreținerii copilului pe care îl are. Plata ratelor la credit în contextul în care pârâta are venituri consistente nu poate fi interpretată ca o situație excepțională, din rândul celor enumerate anterior ” și decide prin dispozitiv majorarea pensiei de întreținere la ¼ din venitul net realizat lunar de la data introducerii acțiunii – 07.12.2015 până la finalizarea studiilor de către reclamant, dar nu mai târziu de împlinirea vârstei de 26 de ani. Hotărârea instanței ne-a atras atenția deoarece a stabilit plafonul maxim fixat de legiuitor, respectiv de ¼ din venitul net lunar al debitorului, conform art. 529 din Noul Cod civil. Problema de drept, esențială, pe care o ridică este interpretarea art. 527 din Noul Cod civil. Potrivit acestuia : ”Poate fi obligat la întreținere numai cel care are mijloacele pentru a o plăti sau are posibilitatea de a dobândi aceste mijloace. La stabilirea mijloacelor celui care datorează întreținerea se ține seamă de veniturile și bunurile acestuia, precum și de posibilitățile de realizare a acestora; de asemenea, vor fi avute în vedere celelalte obligații ale sale ”. Teza finală a textului enunțat anterior precizează că : ”vor fi avute în vedere celelalte obligații ale sale ”. Cu ale cuvinte plata ratelor la creditul ipotecar trebuiau sau nu să fie avute în vedere de către instanță. În doctrină3, se arată că :” la stabilirea posibilităților materiale ale debitorului, se va ține seama, alături de resursele propriu – zise ale acestuia, și de sarcinile cărora trebuie să le facă față, cum ar fi alte obligații de întreținere, cheltuieli impuse de nevoi personale – inclusiv pentru îngrijirea sănătății, costurile gospodăriei sale etc.4, fiindcă nici în această materie nu se poate da satisfacție absolută dreptului unei persoane (dreptul la întreținere al creditorului) împovărând peste măsură o altă persoană, periclitând dreptul creditorului de a-și asigura sieși mijloacele rezonabile pentru un trai decent”. Se observă, că în speța analizată nu este vorba de alte obligații de întreținere, existând un singur copil ci doar de alte sarcini ale debitorului respectiv obligația convențională asumată de debitoarea întreținerii prin achiziționarea apartamentului prin credit ipotecar. Art. 527 din Noul Cod civil prevede în partea sa finală :”de asemenea, vor fi avute în vedere celelalte obligații ale sale ”. , textul nu face distincție între obligații legale și obligații convenționale. Și astfel, potrivit regulii de interpretare logică ubi lex non distinquit, nec nor distinquit debemus, adică unde legea nu distinge nici interpretul, indiferent că este doctrinar sau judecător, nu 1 A se vedea sentința civilă nr. 6666/2016 a Judecătoriei Iași, nepublicată. 2 A se vedea sentința civilă nr. 6666/2016 a Judecătoriei Iași, nepublicată. 3 A se vedea Emese Florian, Dreptul Familiei, ediția 4, editura C.H.Beck , 2011, p. 325 4 A se vedea sub imperiul Codului Familiei, Tribunalul Suprem, sec. civ. dec. nr. 106/1978, Culegere de decizii 1978, p. 181, Tribunalul județului Timiș, dec. civ. nr. 685/1973, cu notă de Gheorghe Turianu, Corneliu Turianu, R.R.D. nr. 4/1974, p. 121-127 poate să facă distincția, trebuie să fie avute în vedere la stabilirea mijloacelor materiale și obligația convențională respectiv contractul de credit, în speța analizată. În cauza de față, observăm că această obligație convențională a fost asumată în anul 2008. Deci acum 8 ani de zile, atunci când reclamantul era minor. Se ridică întrebarea dacă trebuia avută în vedere de instanța judecătorească? Adică, asumarea unei asemenea obligații poate fi un motiv pentru diminuarea cuantumului obligației de întreținere. Suntem de părere că, în fiecare caz instanța trebuie să aprecieze in concreto, funcție de circumstanțele cauzei, fiind admisibil în dovedirea mijloacelor celui obligat la întreținere orice instrumente de probă (art. 528 Noul Cod civil). Și de aceea per a contrariu, nu putem reține concluzia că asumarea unei obligații convenționale acum 8 ani de zile ar fi avut ca motiv chiar pur ipotetic diminuarea cuantumului unei obligații de întreținere datorate de debitoare. În speța de față, venitul mediu lunar al debitoarei este de 3010 lei. Dacă scădem 752 lei (1/4 din salariu conform sentinței judecătorești), 1800 lei rata credit ipotecar BCR și 400 lei cheltuieli obligatorii ( gaz, curent electric, telefon, cablu TV, asigurare imobil, impozit imobil, revizie centrală termică etc) mai rămâne suma de 58 lei. Ne gândim dacă, un om obișnuit poate trăi timp de o lună din această sumă (alimente, îmbrăcăminte, medicamente etc.). Într-o atare situație, suntem de părere că este afectat grav nivelul de trai al debitorului. Prin absurd, analizăm și ipoteza în care debitoarea ar vinde apartamentul. Fiind achiziționat în 2008 cu 80.000 de euro, perioadă de boom imobiliar, valoarea lui actuală la prețul pieței cu toate accesoriile sale este de 45.000- 50.000 euro, iar în momentul de față mai are de plată către BCR 64.000 EURO și posibilitatea dării în plată ar expune debitoarea la închirierea unei locuințe, situație care nu ar rezolva în nici un fel problema disponibilităților financiare. Astfel opinăm că soluția instanței este nelegală. Adeseori, în doctrină5, se subliniază că limitele stabilite de legiuitor sunt maximele și indică nivelul până la care poate ajunge cuantumul pensiei de întreținere calculat în raport de venitul net al debitorului iar suma acordată de instanță trebuie să fie determinată prin conjugarea celor două criterii ale obligației legale de întreținere, adică nevoia creditorului și mijloacele debitorului, se poate situa sub nivelul maxim permis ori poate fi egală cu acesta, în funcție de starea de fapt concretă a părților în litigiu. Revenind la motivarea instanței din speța analizată, apreciem ca fiind de domeniul ridicolului aserțiunea instanței că pârâta are venituri consistente. Totodată statuarea că: „din probele administrate nu rezultă că ea ar suferi de vreo boală sau că are vreo dizabilitate ori se află într-o situație excepțională care ar fi în măsură să o scutească de responsabilitatea asigurării întreținerii pentru copilul pe cate îl are…”6 o apreciem ca discriminatorie și chiar ofensatoare. De altfel nu am identificat nici un text de lege care să facă referire la afirmațiile instanței. Suntem de părere că, instanța ar fi trebuit ca după un probatoriu destul de bogat să aprecieze în funcție de probe și nu după aprecieri referitoare la sănătatea pârâtei. Iată de ce, în cauza de față, aflată pe rolul instanței de apel, respectiv a Tribunalului Iași, socotim ca ar fi util ca acesta să sesizeze Înalta Curte de Casație și Justiție în vederea pronunțării unei hotărâri prealabile pentru dezlegarea unor chestiuni de drept, respectiv interpretarea tezei finale a art. 527 Noul Cod civil. 5 A se vedea, A. Drăghici, R. Duminică, obligația legală de întreținere, Editura Universul Juridic 2014, P. 104-105 6 A se vedea sentința civilă nr. 6666/2016 a Judecătoriei Iași.